ระเบียบกระทรวงศึกษาธิการ ว่าด้วยการปรับปรุงระเบียบกระทรวงศึกษาธิการว่าด้วยการเทียบวุฒิการศึกษาในประเทศและต่างประเทศระดับการศึกษาขั้นพื้นฐาน พ.ศ. 2560 
ระเบียบกระทรวงศึกษาธิการ
ระเบียบกระทรวงศึกษาธิการ
ว่าด้วยการปรับปรุงระเบียบกระทรวงศึกษาธิการ
ว่าด้วยการเทียบวุฒิการศึกษาในประเทศและ
ต่างประเทศระดับการศึกษาขั้นพื้นฐาน
พ.ศ.
๒๕๖๐
 

โดยที่เป็นการสมควรปรับปรุงระเบียบกระทรวงศึกษาธิการ
ว่าด้วยการเทียบวุฒิการศึกษาในประเทศและต่างประเทศระดับการศึกษาขั้นพื้นฐาน
พ.ศ. ๒๕๔๙ ซึ่งไม่เหมาะสมกับกาลปัจจุบันเพื่อเป็นการกระจายอำนาจ
ลดการควบคุม และคำนึงถึงสิทธิประโยชน์ของผู้เรียนเป็นสำคัญ

ฉะนั้น อาศัยอำนาจตามความในมาตรา ๕ และมาตรา
๑๒ แห่งพระราชบัญญัติระเบียบบริหารราชการกระทรวงศึกษาธิการ พ.ศ. ๒๕๔๖ กระทรวงศึกษาธิการจึงวางระเบียบไว้
ดังต่อไปนี้

ข้อ ๑
ระเบียบนี้เรียกว่า ระเบียบกระทรวงศึกษาธิการ
ว่าด้วยการปรับปรุงระเบียบกระทรวงศึกษาธิการ
ว่าด้วยการเทียบวุฒิการศึกษาในประเทศและต่างประเทศระดับการศึกษาขั้นพื้นฐาน พ.ศ.
๒๕๖๐

ข้อ ๒[๑]
ระเบียบนี้ให้ใช้บังคับตั้งแต่วันถัดจากวันที่ประกาศในราชกิจจานุเบกษาเป็นต้นไป

ข้อ ๓
ให้ยกเลิกระเบียบกระทรวงศึกษาธิการ
ว่าด้วยการเทียบวุฒิการศึกษาในประเทศและต่างประเทศระดับการศึกษาขั้นพื้นฐาน พ.ศ.
๒๕๔๙ รวมถึงบรรดาระเบียบ ประกาศ
หรือคำสั่งที่ขัดหรือแย้งกับระเบียบนี้และให้ใช้ความในระเบียบนี้แทน

ข้อ ๔
การเทียบวุฒิการศึกษาต่างประเทศระดับการศึกษาขั้นพื้นฐาน
ให้สถาบันอุดมศึกษาแต่ละแห่งกำหนดหลักเกณฑ์
เงื่อนไขและคุณสมบัติของผู้ที่ศึกษาต่อในระดับอุดมศึกษาตามความเหมาะสม

ข้อ ๕
สำหรับการเทียบวุฒิการศึกษาในประเทศและต่างประเทศระดับการศึกษาขั้นพื้นฐานเพื่อสิทธิประโยชน์ในการอื่นนอกเหนือจากข้อ
๔ สามารถยื่นคำร้องเพื่อให้สำนักงานคณะกรรมการการศึกษาขั้นพื้นฐานดำเนินการ
กรณีหลักสูตรของโรงเรียนนานาชาติในประเทศไทย
ให้ยื่นคำร้องเพื่อให้สำนักงานคณะกรรมการส่งเสริมการศึกษาเอกชนเป็นผู้พิจารณา


ประกาศ
ณ วันที่ ๑๕ กุมภาพันธ์ พ.ศ. ๒๕๖๐
ธีระเกียรติ เจริญเศรษฐศิลป์
รัฐมนตรีว่าการกระทรวงศึกษาธิการ






พิมพ์มาดา/จัดทำ
๒๖
มีนาคม ๒๕๖๑






























[๑] ราชกิจจานุเบกษา
เล่ม ๑๓๕/ตอนพิเศษ ๓๕ ง/หน้า ๔/๑๖ กุมภาพันธ์ ๒๕๖๑